S-a aflat ce prime vor încasa jucătorii lui Dinamo, dacă se vor salva de la retrogradare. Oficialii clubului din Ştefan cel Mare sunt gata să „spargă banca” pentru fotbaliştii lui Zeljko Kopic, dacă aceştia vor trece de barajul cu Csikszereda.
Dinamo a învins-o cu 2-0 pe UTA și, beneficiând și de jocul rezultatelor în ultima etapă din play-out, a terminat pe locul 13. Astfel, echipa lui Kopic mai are o șansă să rămână în SuperLiga. Trebuie să treacă însă de divizionara secundă Csikszereda.
La finalul meciului cu arădenii, fanii lui Dinamo au intrat pe gazon și au sărbătorit victoria alături de favoriții lor. Jucătorii au primit și o veste bună din partea conducerii, care a anunțat prime uriașe.
„Prima pentru salvarea de la retrogradare este mare, o sumă consistentă pentru toți jucătorii. Nu ăsta e motivul pentru care ei trebuie să câștige meciurile care urmează.
Kopic a trăit la foarte mare intensitate acest meci, prin minutul 86 i s-a făcut rău. Cred că trăirea emoțională a fost foarte intensă”, a declarat președintele lui Dinamo, Andrei Nicolescu, la FANATIK SUPERLIGA pe Prima Sport 1.
Dinamo va juca primul meci de baraj cu ciucanii vineri, 17 mai, de la ora 20:00. Nu s-a stabilit încă cine va fi formația gazdă în manșa tur din această „dublă”.
La Dinamo, toată lumea este optimistă acum. După victoria cu UTA, scor 2-0, Dennis Politic a acordat un interviu chiar pe gazon și le-a promis fanilor ca va rămâne și din sezonul viitor.
„Ne bucurăm că am obținut victoria. Presiunea a fost destul de mare și ne bucurăm că suntem la baraj. Nu am scăpat de emoții, suntem la baraj, dar e un pas foarte important.
Nu mă așteptam să fie chiar așa (n.r. – atmosfera din tribune). A fost foarte intens și ne bucurăm că am obținut cele trei puncte. E un moment frumos”, a declarat Dennis Politic, după Dinamo – UTA Arad 2-0.